39. schôdza NR SR - 11.deň - B. popoludní
Dátum: 2025-09-25
Poslanec: Bittó Cigániková, Jana (SaS)
Druh vystúpenia: Vystúpenie s faktickou poznámkou

... a ja som s maminou vyrastala sama, mnohí si poviete, však že kvôli tomu si taká, áno, to je pravda, možno práve preto som tak presvedčená, ale chcem vám povedať, že ja a moja mamina sme rodina. Moje deti sú z rodiny, kde takisto jednoducho s tým partnerom to nevyšlo, ale takisto tam bola moja mama a pre moje deti je rodina ja a moja mama, potom sa k nám pridal teda môj úžasný manžel, ale napriek tomu tú výchovu, s tou výchovou mi pomáhala moja mama. A sme plnohodnotná rodina. Moje deti sú plnohodnotné deti. Myslím si, že fakt v tomto, toto neni fér voči takýmto rodinám, voči tým slobodným matkám. A viete dobre, ako je to na Slovensku, koľko chlapov odchádza za mladšími, za neviem čo, jedno ako nemoralizujme, ale proste deje sa to. Máte tam obmedzenie vzdelávania tak, aby, ja aj s tým súhlasím, že rodič má teda rozhodovať o tom, čo bude sa jeho dieťa učiť a nebude učiť, v tomto nemám problém, ale pozor na to, ako je to tam napísané, lebo takýto návrh v podstate sťažuje prevenciu násilia, sťažuje ochranu zdravia deciek, sťažuje osvetu. V prípade, že to dieťa vyrastá napr. niekde na nejakej dedine, kde proste, alebo v menšom meste, to je jedno, u nejakých rodičov, čo proste mu vyslovene bránia prístup k takýmto informáciám a to dieťa jednoducho príde do veku, keď zažije prvú lásku, prvé nejaké intímnosti a keď mu to nikto nepovie, pretože ten rodič si myslí, že je to správne, tak ja, presvedčený liberál, presvedčená o tom, že človek má žiť život tak, ako je presvedčený, kým inému neškodí a má si vychovávať svoje deti, kľudne podľa vašej viery, u mňa napr. inak, to je jedno, ja si myslím, že to je úplne v poriadku, tak som presvedčená, že tu do nejakej miery musí suplovať štát. A kľudne sa poďme dohodnúť, vôbec nepotrebujem, aby tam rozprávali hlúposti, s ktorými niekto nesúhlasí alebo typu 76 pohlaví, to nikto nechce. Len úprimne hovorím, že je dôležitá nejaká miera tej výchovy a dokonca aj tej sexuálnej a úplne ideálna by bola, ak by sa vedeli tie dve tábory stretnúť, lebo si myslím, že to dokážeme minimálne do tej miery, ako som hovorila, čiže násilie, nejaké zdravie a tak ďalej, hej. Je strašne veľa tém v týchto osobných veciach, ktoré nás nerozdeľujú, ktoré nás rozdeľujú, ale, milé KDH, na to základné, na to máme rovnaký postoj, rovnaký pohľad. To najdôležitejšie je ekonomika. A tak moja prosba a to, prečo si myslím, že na toto neskáčte, je, veď hovorme o tom, čo nás spája. Ja sa kľudne vzdám, a povedala som to niekoľkokrát, som veľký liberál, veľký bojovník, ale kľudne sa vzdám predkladania nejakých takýchto tém, poďme sa baviť o ekonomike. Neskáčte na to Robertovi Ficovi, lebo vo výsledku, kedy ste ho videli za tieto návrhy v minulosti bojovať. Však to je len čisté farizejstvo, to je od neho čistá póza a ja chápem, že to urobil naschvál vám, nám všetkým, ale práve preto si myslím, že by ste to nemali robiť, lebo aj vy viete naňho politicky vyzrieť. Jednoducho ignorujte takéto, lebo to sa bude opakovať. No a posledná, pre mňa najdôležitejšia, najťažšia vec v tom celom, zákaz surogátneho materstva. Teraz budem osobná, mám 42 rokov, môj manžel je o rok mladší, ale je vo veku, ako to už s vami chlapmi býva, že dozrieva trochu neskôr, takže deti ešte nechce, aspoň si to myslí. A jednoducho je presvedčený, že toto nie je fáza, v ktorej by chcel deti, ale ja som, ja viem, že príde do tej fázy, že bude ľutovať, že vlastné deti nemá. A z toho dôvodu som sa napr. rozhodla dať si odobrať vajíčka, dať si ich zmraziť, aby v budúcnosti, napr. o desať rokov, keď moje telo už nebude biologicky schopné mu dať dieťa, tak aby som toho bola schopná napr. spôsobom cez surogátne materstvo, kde moja sestra napr. by mi v tomto mohla pomôcť mladšia. Prečo, toto je len prípad akože jeden z mnohých, hovorím za seba, sú ženy, ktoré sú onkologicky choré, ktoré idú na chemoterapiu, ale vedia si predtým dať odobrať tie vajíčka a aj keď už nikdy potom nebudú zdravé, tak to budú milujúce matky, ktoré túžia po rodine, a budú sa rodiť deti, ktoré budú milované. Veď už dneska naozaj sa doba posunula. Prečo sa na toto nemôžeme pozerať spoločne takto a ja vám nehovorím, že to máte schvaľovať, ani že to máte navrhovať, ale ja vás chcem pekne poprosiť, aby ste sa na to dokázali pozrieť tak, ako sa ja dokážem pozrieť na dôvody, pre ktoré veríte a bojujete za to, čomu veríte. Lebo vy dobre viete, že to nie je nejaké neľudské alebo kruté a fakt toto nestojí za to vyhovieť tomu Ficovi. A ešte chcem povedať aj tu, KDH vždy v histórii zatiaľ bolo na správnej strane. Vždy. Všeličo sa vám vyčíta, ale mohli ste ísť ikskrát do vlády s Ficom, mohli ste ikskrát takéto niečo spraviť a ja ako veľký odporca vašich názorov, čo sa týka osobných slobôd, hovorím verejne opakovane, nikdy tak KDH nespravilo. Toto je Ficova najväčšia výhra. Prosím vás, akože neskáčte mu na to. Lacná kosť, nič sa nezmení, dnes bude platiť to isté, čo zajtra, ten návrh zákona nikomu nepomôže a ľuďom, ako som ja, ublíži a zabráni, aj mnohí iní, zabráni vytvoriť možno priestor pre ďalšie šťastné, milované dieťa a načo, načo? Zbytočne úplne. A vlastne si tým len poškodíte, na konci toho je vlastne jeho výhra. Takže hovorím k vám úprimne, ľudsky, vôbec, vôbec vám nevyčítam, že chcete hlasovať za niečo, čomu veríte, a úplne to chápem, som v podobnej situácii veľakrát, je to chorá doba, keď sme takto akože nejako kádrovaní, keď nemôžme hlasovať za svoje presvedčenie, ale férovo vám hovorím o obsahu toho, tej, tej, toho samotného návrhu, aj o tom pozmeňováku, ktorý ste podali, prečo ho nepodporím a prečo si myslím, že by ste nemuseli na toto skákať ani vy. Lebo povedali ste, že máte úplne jasný hodnotový kompas, čo sa týka aj ukotvenia Európskej únii a vy vlastne za takúto podľa mňa lacnú kosť v tom zmysle, že sa nič nezmení, aj keď chápem, že pre vás sú to dôležité otázky, aj pre vašich voličov, tak vlastne vy umožníte Robertovi Ficovi spochybňovať ten európsky priestor sčasti, to ste sami kritizovali, a ešte si vlastne aj poškodíte, čo ste nikdy doteraz neurobili. Tak toľko odo mňa. Ďakujem pekne.